S. Kahanec, poslanec: (2009-12-10):
Skúste hádať, aký čas tomuto problému venovala verejnoprávna televízia? No venovala podobný čas, ako venovala predraženiu napríklad www stránok na ministerstve výstavby a regionálneho rozvoja. Tam, keď porovnáme tú televíziu, ktorá dala najviac, dala tri minúty dvadsaťšesť sekúnd, STV osemnásť, ale pri probléme s Interblue Group STV slovo o garážovej firme ani nepoužila. Pritom sídlo firmy je v garáži v USA. Je to symbolické, že jeden tender bol korkový a tento tender je garážový. Proti tomu by som nič nemal, pokiaľ by to bola firma ako Bill Gates alebo nejakí chlapci od Google, ktorí takisto začínali v garáži, ale potom sa prepracovali na top manažérov a top výrobcov alebo na TOP produkciu v počítačoch či v softvéri. To by bolo v poriadku. Otázka je, prečo táto firma nemá jasnú adresu, jasné pozadie a jasné údaje. Ak by sme to robili transparentným a trhovým spôsobom a dosiahli by sme vyváženú zmluvu výhodnú pre obe strany obchodného vzťahu, boli by určite väčšie zdroje v štátnom rozpočte, a teda by boli aj určite väčšie zdroje aj pre možnú podporu verejnoprávnej Slovenskej televízie. A tu je ten paradox. Na jednej strane o tom, čo by mohlo priniesť zdroje do štátneho rozpočtu, sa táto Slovenská televízia nechce veľmi vyjadrovať, na druhej strane by privítala, keby tieto zdroje dostala, lebo celý čas tu počúvame, ako jej chýbajú. Takže asi by sa aj ona mala zaujímať o to. To bol ten začiatok, ktorý som chcel povedať na úvod. To, čo som hovoril, že ak by to bola vyvážená zmluva a výhodná pre obe strany, to, myslím si, že je úplne jasne vyjadrené a potvrdené v implicitnej forme aj v záveroch predloženej správy. Keď si pozrieme záver predloženej správy, tak je tam jasne uvedené, že zmluva neposkytuje dostatočné garancie pre štát ako predávajúceho z hľadiska rozsahu vzájomných práv a povinností, že zmluva je nevyvážená, že je jednostranne výhodná v prospech kupujúceho. No, nie je to celkom normálne, aby niekto dohadoval zmluvu, ktorá je jednostranne výhodná, ale napriek tomu, že nie je to celkom normálne, stretávame sa s tým nielen tu, ale aj v regiónoch, ale tu v rámci rezortov pribúdajú nuly, o ktoré sa jedná. Nuly nie akože bez hodnoty, ale nuly, ktoré pridávajú hodnotu, a jedná sa už o miliardy. Keď zoberieme konkrétne tento problém, tak ten rozdiel, ak by sa uplatnila približne bežná cena, ktorá v tom čase sa pohybovala pri iných odpredajoch, tak by sme ušetrili napr. cez 2 mld. A to je už, myslím, že dobrý balíček pre podporu najmä v rámci krízového času. Ďalšia vec k správe. Správa je predložená síce s dátumom november 2009, teraz máme december, čiže nemôže mať všetky dnešné údaje, ale napriek tomu ja by som osobne privítal, ak by tie podklady, tú korešpondenciu a jednotlivé údaje boli aj aktualizované, aby sme ich dostali pred rokovaním k tejto správe aj na stôl. A myslím si, že by bolo vhodné, aby sme ich dostali aj v slovenčine. Ja viem, že tu ste mohli mať dobrý úmysel, keď ste nám v rámci korešpondencie k správe predložili tú korešpondenciu v angličtine, zrejme v úmysle, aby sme mali hodnoverný podklad, aby nedochádzalo k zlému prekladu, ako sa to už tu na úrovni parlamentu niekoľkokrát spomínalo, ale ja si myslím, že asi by nebolo celkom nenormálne, ak by sme na Slovensku dostávali tieto podklady aj v slovenčine. A keď zoberiem ten posledný z nich, ktorý sa týkal stanoviska firmy Interblue Group z 5. októbra, tak odvtedy ubehli už dva mesiace. Je to vzhľadom na ten rušný vývoj tejto kauzy, myslím, že dostatočne dlhé obdobie, aby sme dostali nové informácie. My sme ich zatiaľ nedostali ani na stôl a myslím, že ani v úvodnej reči, lebo tam bol skonštatovaný záver, teda bral som to ako hlavný výsledok, záver tejto správy a nejaký ten úvod. Takže bolo by to korektné, ak by sme takéto podklady, aby sme sa k nim mohli vyjadriť. Lebo už len keď si pozrieme ten jeden dokument, teda tú jednu korešpondenciu z 5. októbra, tak tam vtedy ešte firma Interblue Group chcela mediátora, ale v súčasnej dobe už ho nechce, už sa všetko zmenilo, zmenili sa podmienky okolo tohto vývoja a zaznelo aj mnoho rozporuplných vyjadrení z úrovne rezortu, ktoré sa týkali predovšetkým pripravenosti zverejnenia metódy výpočtov. Na jednej strane pán nový minister hovoril, že nie je problém, na druhej strane pán štátny tajomník hovoril, že asi to celkom také jednoduché nebude. Nie sú jasné veci, ako sa vysporiada vyrovnanie tých 15 mil. eur, ktoré nechce zaplatiť, ale vôbec nie je jasné, ani dokedy rezort, teda pán minister chce čakať, že dokedy sa to vyplatí. Otázka je, či sa to nakoniec nedohodne, že to bude náš poplatok, aby sme mohli zrušiť zmluvu. Ale je to slušný poplatok, lebo 15 mil. eur by malo byť okolo 450 mil. Sk, teda zhruba 0,5 mld. bývalých Sk. Takže nejedná sa o žiadne drobné, nejedná sa ani o 2 mil. ako pri Privilégiu, ale jedná sa o výhodnosť pri týchto predajoch, ktoré sa rátajú rádovo v miliardách, a minimálna úspora by mala byť, ak by sa to dobre predalo, cez 2 mld. Tak čo teda s tým, ako vlastne sa bude robiť? Toto by som rád dostal ako odpoveď od vás, pán minister. V posledných mesiacoch minulého roka, teda predminulého, ešte 2007, sme tu počuli silné slová pána premiéra, ako vyrieši nástenkový tender, a mali sme to tak, že do Vianoc v roku 2008 urobia výsledky ÚVO, urobia výsledky NKÚ a výsledok bol taký, že zrazu sa zistilo, že to je veľmi náročné a všetko to sa presunulo k Veľkej noci 2008. Ja podobný scenár očakávam aj pri tomto tendri, i keď nie som si taký istý, že to do tej Veľkej noci budúceho roka skončíme. To teda očakávam, že čo mi na to povie pán predkladateľ, ako teda čaká ukončenie tohto problému. Lebo zatiaľ to môže byť len nejaký nenaplnený sľub, že sa to vyrieši, ale zatiaľ nevieme dokedy. Ak by sa to vyriešilo do Veľkej noci, to by som považoval ešte aj za veľký úspech vzhľadom na to, čo už tu bolo povedané kolegom Frešom, že neočakáva, že sa to vôbec vyrieši ani do volieb. A ja si myslím, že asi bude mať pravdu. A čo zostalo pre Slovensko? No pre Slovensko zostávajú potom už len oči pre plač, škody, ktoré sme utrpeli, možnosti zdrojov pre štátny rozpočet a že máme na krku nevyriešený problém, ktorý sa bude niekde ešte dlhé mesiace posúvať, niekde dostratena. Medzitým možno prídu voľby a potom zasa úplne noví poslanci, úplne nová vláda. Takže uvidíme. Pán minister, budem rád, ak mi odpoviete na tie otázky, ktoré som dal, a podľa toho aj sa vyjadríme k tejto správe ako poslanci za Kresťanskodemokratické hnutie. Ďakujem pekne.